Diari Oficial de la Generalitat Valenciana


Sumari del DOGV 9870, del 13-06-2024 (2024/5449)

RESOLUCIÓ de 31 de maig de 2024, de la consellera de Justícia i Interior, per la qual es convoquen quatre beques per a la realització de pràctiques professionals en la Direcció General d'Atenció a les Víctimes i Accés a la Justícia.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5449


Data del document
:   31-05-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior

RESOLUCIÓ de 31 de maig de 2024, de la consellera de Justícia i Interior, per la qual es convoquen quatre beques per a la realització de pràctiques professionals en la Direcció General d'Atenció a les Víctimes i Accés a la Justícia. [2024/5449]  
Mitjançant l'Orde 11/2017, de 16 de juny, de la Conselleria de Justícia, Administració Pública, Reformes Democràtiques i Llibertats Públiques, s'aproven les bases reguladores de concessió de beques per a la realització de pràctiques professionals en la Subsecretaria i en les direccions generals de la Conselleria, publicada en el Diari Oficial de la Generalitat Valenciana de 27 de juny de 2017 (DOGV 8071).  
El punt primer de l'article 4 de l'esmentada orde establix que el procediment de concessió de les beques s'iniciarà d'ofici, mitjançant la publicació de la corresponent convocatòria, dictada per la persona titular de la conselleria.  
Als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, en el preàmbul de l'orde per la qual s'aproven les bases reguladores citades, s'establix que les beques a concedir no estan subjectes a la política de competència de la Unió Europea en matèria d'ajudes públiques i, per tant, no requerixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que en raó de la qualitat de la persona beneficiària i de l'objecte de les beques, estes accions subvencionables no afecten la competència, ni els intercanvis comercials entre els estats membres, i tampoc afavorixen determinades empreses o produccions.  
  
En virtut de l'exposat i de conformitat amb les previsions de la citada Orde 11/2017, de 16 de juny i del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, en relació amb els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
Primer. Objecte  
1. Convocar la concessió de quatre beques per a la realització de pràctiques professionals en la Direcció General d'Atenció a les Víctimes i Accés a la Justícia durant els exercicis 2024-2025, d'acord amb les especialitats següents:  
  
Especialitats Nombre de beques  
Dret 2  
Criminologia 1  
Sociologia 1  
  
  
2. Esta convocatòria té per objecte donar suport a la formació complementària, millora i especialització professional, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat en matèria d'assistència jurídica gratuïta, assistència a les víctimes del delicte, ajudes a les víctimes del terrorisme, col·legis professionals, unions de fet, fundacions, associacions, registres i notariat i la relació amb la professió titulada de gestor administratiu.  
3. Esta convocatòria s'ajusta a les previsions de l'Orde 11/2017, de 16 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s'aproven les bases reguladores de concessió de beques per a la realització de pràctiques professionals en la Sotssecretaria i en les direccions generals de la conselleria, publicada en el Diari Oficial de la Generalitat Valenciana número 8071, de 27 de juny de 2017 (d'ara en avant Orde 11/2017).  
  
Segon. Condicions de la concessió i requisits de les persones sol·licitants  
1. El procediment de concessió d'estes beques es tramitarà en règim de concurrència competitiva.  
2. Per a poder beneficiar-se de les beques per a la realització de pràctiques professionals, les persones sol·licitants hauran de complir, en la data de finalització del termini de presentació de sol·licituds, els requisits que determina l'article 2 de l'Orde 11/2017, i que són els següents:  
a) No ser major de 35 anys i tindre nacionalitat espanyola o la de qualsevol dels estats membres de la Unió Europea.  
b) Estar en possessió de la titulació indicada per a cada especialitat sense que hagen transcorregut 5 anys des de la seua obtenció.  
  
Especialitat Titulació exigida  
Dret Grau en Dret  
Criminologia Grau en Criminologia  
Sociologia Grau en Sociologia  
  
  
c) No haver gaudit de beques de pràctiques professionals en la Generalitat per un període igual o superior a 36 mesos.  
d) No trobar-se incurses en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat (https:// sede.gva.es).  
  
e) No patir malaltia o discapacitat que impedisca el compliment de les obligacions inherents a la concessió i el normal desenvolupament de les pràctiques professionals, exceptuant el que està disposat en l'article 13, apartat 2, de l'Orde 11/2017, a l'efecte de dirimir possibles empats.  
f) Disposar de cobertura sanitària.  
g) Qualsevol altre requisit que s'establisca en la normativa aplicable.  
3. Les persones que en el moment de publicar-se la corresponent convocatòria ja estiguen gaudint d'una beca de pràctiques professionals en la Generalitat, no podran optar a una nova beca, excepte en els casos següents:  
a) Que es concórrega a la mateixa beca que ja s'està gaudint per haver sigut obtinguda en una convocatòria anterior, sempre que es complisca la resta dels requisits establits en la convocatòria.  
b) Que resten menys de dos mesos per a la finalització de la beca que ja estan gaudint les persones sol·licitants, sempre que es complisca la resta dels requisits establits en la convocatòria.  
4. Les pràctiques es realitzaran en la seu de la Direcció General d'Atenció a les Víctimes i Accés a la Justícia, corresponent la direcció tècnica, supervisió i tutoria de les beques a personal tècnic d'esta.  
  
  
Tercer. Finançament  
Les beques es finançaran a càrrec de la secció G0107 «Justícia i Interior», subprograma 112F00, Atenció a les víctimes i accés a la justícia, codi de línia S0448, corresponent 19.798,88 euros dels pressupostos de la Generalitat per a l'any 2024. En l'exercici 2025 l'import ascendirà a 39.597,76 euros amb càrrec a la citada línia de subvenció i programa, sense perjuí dels increments que es produïsquen en les retribucions del personal del sector públic per a eixe any i condicionat a l'existència de crèdit adequat i suficient, una vegada aprovat el pressupost de la Generalitat.  
  
Quart. Duració i pròrroga  
Les beques tindran una duració màxima de 12 mesos, comptats des de la data que s'indique en la resolució de concessió, i podran ser prorrogades, sense necessitat de nova convocatòria, mitjançant resolució expressa, fins a un període màxim de 12 mesos addicionals, sempre que existisca crèdit adequat i suficient en els pressupostos de la Generalitat per als exercicis als quals afecte la pròrroga i que el desenvolupament de l'activitat que s'estiga executant així ho requerisca o aconselle.  
  
Quint. Import i pagament de la beca  
1. Tant respecte de l'import inicial de la beca com en cas de pròrroga d'esta, la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en este període.  
2. Esta beca tindrà una dotació inicial de 1.17 6,44 euros mensuals bruts, de conformitat amb l'Acord de 5 de març de 2024, del Consell, pel qual s'acorda l'aplicació d'un increment salarial addicional en les retribucions del personal al servici del sector públic de la Generalitat, sense perjuí de ser incrementada aplicant les actualitzacions que es produïsquen per al sector públic.  
3. Sobre este import s'haurà de practicar la retenció corresponent a compte de l'impost sobre la renda de les persones físiques, així com la corresponent cotització a la Seguretat Social en els termes establits en el Reial decret 1493/2011, de 24 d'octubre, i les altres que, si és el cas, pogueren correspondre.  
4. L'import de cada beca s'abonarà a les persones beneficiàries per mensualitats vençudes, amb el certificat previ en el qual es faça constar que s'han realitzat les activitats encarregades d'acord amb la fi que justifica la concessió de la beca.  
5. En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional a este període. En estos supòsits es garantirà, en tot cas, el dret d'audiència a la persona interessada.  
  
Sext. Termini i forma de presentació de sol·licituds i documentació que ha d'acompanyar-se  
1. El termini de presentació de sol·licituds serà de 10 dies hàbils, comptats a partir de l'endemà de la publicació de la present convocatòria en el Diari Oficial de la Generalitat Valenciana.  
2. La forma de presentació de les sol·licituds i documentació que ha d'acompanyar-se, es realitzarà i ajustarà al determinat en l'article 5 de l'Orde 11/2017.  
3. Cada aspirant només podrà presentar una única sol·licitud i optarà solament a una de les beques convocades, amb independència que es reunisca més d'una de les titulacions exigides en la convocatòria.  
Les sol·licituds es presentaran per via telemàtica. Per a això s'haurà d'accedir a la seu electrònica de la Generalitat: https://sede.gva.es i buscar el tràmit de sol·licitud de beca dissenyat a este efecte.  
Sobre la base d'això, les persones aspirants presentaran, exclusivament per via electrònica, una única sol·licitud, especificant l'especialitat per la qual s'opta, i el currículum, en model normalitzat, que hauran d'emplenar obligatòriament i íntegrament.  
4. Tots dos documents seran accessibles des de la seu electrònica de la Generalitat (https://sede.gva.es), en l'apartat corresponent a beques de la conselleria convocant. Mitjançant l'emplenament d'estos, les persones sol·licitants obtindran la suma total resultant de l'autobaremació inicial dels mèrits al·legats en el currículum, d'acord amb els criteris establits en l'Orde 11/2017, per la qual s'aproven les bases reguladores de concessió d'estes beques.  
5. El formulari de sol·licitud incorporarà una declaració responsable mitjançant la qual la persona sol·licitant manifestarà, sota la seua responsabilitat, que totes les dades arreplegades en la sol·licitud i en el currículum que adjunta són certes, trobant-se en possessió de la documentació que així ho acredita, la qual quedarà a la disposició de la Generalitat per a la seua comprovació.  
Segons el que disposa l'article 69 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, en qualsevol dada, o manifestació, de la declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
6. Igualment, el citat formulari de sol·licitud inclourà una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, a través de certificats telemàtics, i en este cas, la persona sol·licitant no haurà d'aportar les certificacions corresponents.  
7. Per a realitzar la presentació electrònicament, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de firma electrònica avançada que s'admeten per l'Administració segons la normativa vigent.  
8. La presentació de la sol·licitud es podrà acreditar mitjançant el rebut expedit pel registre electrònic i produirà efectes jurídics per al còmput de terminis des de la data d'entrada consignada en este rebut.  
  
9. En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors.  
10. La presentació de la sol·licitud comporta l'acceptació per la persona sol·licitant de les bases per les quals es regix la convocatòria.  
  
Sèptim. Presentació de documentació acreditativa dels mèrits  
1. Amb la finalitat de reduir càrregues administratives a les persones interessades, al costat de la sol·licitud i el currículum, no s'acompanyarà cap documentació.  
2. Les persones sol·licitants que hagen sigut seleccionades per a la fase d'entrevista, hauran de presentar la documentació acreditativa dels mèrits detallats en el currículum en el moment en el qual acudisquen a la realització d'esta.  
3. Si la documentació presentada no reunira els requisits exigits en la convocatòria, o no foren aportats alguns dels documents preceptius, es requerirà perquè s'esmene la falta o s'acompanyen els documents preceptius, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
4. Els mèrits no suficientment acreditats no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
5. En el cas que, revisada la documentació aportada, es comprovara que la puntuació atorgada per a l'accés a l'entrevista és inferior a l'obtinguda, d'acord amb els mèrits al·legats en la sol·licitud, i ocasionara que altres persones sol·licitants puguen obtindre una puntuació superior dins de la corresponent especialitat, estes seran citades per a la realització de l'entrevista i la presentació de la corresponent documentació.  
  
  
Octau. Criteris de valoració de les sol·licituds  
Les sol·licituds presentades es valoraran conforme als criteris de baremació establits en l'article 13 de l'Orde 11/2017.  
  
Nové. Comissió avaluadora  
1. Les sol·licituds presentades seran valorades per una comissió avaluadora, la composició de la qual de conformitat amb l'article 9 de l'Orde 11/2017, serà la següent:  
Titulars:  
a) Presidenta: la persona ocupant d'una subdirecció general de la Direcció General d'Atenció a les Víctimes i Accés a la Justícia.  
b) Vocals:  
- La persona ocupant d'una captura de servici de la Direcció General d'Atenció a les Víctimes i Accés a la Justícia.  
- La persona ocupant d'una direcció d'unitat de la Direcció General d'Atenció a les Víctimes i Accés a la Justícia.  
Suplents:  
a) Presidenta: la persona ocupant d'una subdirecció general de la Direcció General d'Atenció a les Víctimes i Accés a la Justícia.  
b) Vocals:  
- La persona ocupant d'una direcció de servici de la Direcció General d'Atenció a les Víctimes i Accés a la Justícia.  
- La persona ocupant d'una direcció d'unitat de la Direcció General d'Atenció a les Víctimes i Accés a la Justícia.  
2. Les persones integrants de la comissió podran ser assessorades pel personal tècnic o professional que es considere necessari, que podrà assistir amb veu, però sense vot.  
3. La comissió se sotmetrà, quant al seu règim de funcionament, al que es disposa per als òrgans col·legiats en els articles 15 a 22 de la Llei 40/2015, d'1 d'octubre, de règim jurídic del sector públic, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.  
4. La comissió prendrà els seus acords per majoria simple, i estendrà acta de les sessions que celebre, amb motivació dels acords que s'adopten. Conclòs el procés de selecció, elevarà la seua proposta, en forma i termini, per a la seua resolució, a la persona titular de la Conselleria de Justícia i Interior.  
5. La comissió s'ajustarà als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre homes i dones.  
  
  
Dècim. Procediment de concessió  
1. L'ordenació i instrucció del procediment correspondrà a la Direcció General d'Atenció a les Víctimes i Accés a la Justícia, que emetrà informe en el qual conste el compliment dels requisits de les persones sol·licitants.  
2. La comissió avaluadora, dins dels 15 dies hàbils següents a l'acabament del termini de presentació de sol·licituds, es reunirà amb la finalitat de valorar els mèrits presentats i elaborarà una relació de les persones aspirants admeses, ordenada de manera decreixent, d'acord amb la puntuació obtinguda en l'autobaremació, així com una relació dels aspirants exclosos i la causa de l'exclusió.  
3. Seguidament es publicarà en la seu electrònica o portal institucional de la Generalitat en internet (https://sede.gva.es) i es concedirà un termini de 10 dies hàbils per a presentar al·legacions.  
4. Una vegada resoltes les al·legacions formulades, l'òrgan instructor elevarà, per a la seua publicació, el llistat definitiu, que contindrà la relació definitiva de la puntuació obtinguda per totes les persones aspirants, així com de les persones excloses, i el motiu de l'exclusió. En la mateixa publicació es determinarà les persones sol·licitants que hauran de presentar-se per a la realització de l'entrevista prevista en l'article 13 de l'Orde 11/2017, convocant-se les persones aspirants que hagen obtingut les 15 millors puntuacions en cada especialitat, d'acord amb els criteris establits en el barem. La falta d'assistència a esta entrevista per la persona candidata serà causa d'exclusió del procés selectiu.  
  
5. Les persones que passen a la fase de l'entrevista estaran obligades a aportar, el mateix dia en què siguen citats, la documentació acreditativa de tots els mèrits perquè puguen ser contrastats in situ. Si la documentació aportada no reunira els requisits exigibles o algun dels mèrits al·legats no poguera acreditar-se, es requerirà a la persona interessada perquè aporte o esmene la documentació.  
6. L'entrevista tindrà, preferentment, caràcter presencial, podent-se realitzar per videoconferència o mitjans similars, en els casos en els quals la comissió avaluadora ho considere degudament justificat.  
7. Realitzada l'entrevista i conclosa la selecció, es publicarà un llistat de puntuacions totals desglossant la puntuació dels mèrits, una vegada revisada la documentació presentada, i la puntuació obtinguda en la fase d'entrevista, i es concedirà un termini de 10 dies hàbils per a formular al·legacions.  
8. Finalitzat el procés selectiu i una vegada resoltes les al·legacions presentades, la comissió avaluadora, en el termini de 10 dies hàbils, elaborarà una proposta motivada de resolució de concessió que contindrà la relació de persones beneficiàries i una borsa de reserva per a cadascuna de les especialitats, constituïda per les persones aspirants que havent realitzat l'entrevista no resulten adjudicatàries de les beques, prioritzades per orde decreixent de puntuació, per a cobrir les vacants que pogueren produir-se durant el període de vigència d'aquelles.  
  
9. Vista la proposta motivada de resolució formulada per la corresponent comissió avaluadora, l'òrgan competent per a resoldre dictarà la resolució de concessió.  
  
Onzé. Mitjans de publicació dels diferents tràmits  
Les publicacions de relacions i llistats que determina el procés de selecció s'efectuaran en la seu electrònica o portal institucional de la Generalitat en internet www.gva.es, així com en la pàgina web de la Conselleria de Justícia i Interior, www. justicia.gva.es.  
  
Dotzé. Termini de resolució i notificació  
1. La resolució de concessió dictada per la consellera de Justícia i Interior es publicarà en el Diari Oficial de la Generalitat Valenciana, amb expressió de la convocatòria, programa i crèdit pressupostari al qual s'imputen les beques atorgades, les persones beneficiàries, les quantitats concedides i la finalitat d'estes.  
2. La publicació de la citada resolució produirà els efectes de notificació a les persones interessades, d'acord amb el que es disposa en la Llei 39/2015, de procediment administratiu comú de les administracions públiques, i la informació corresponent s'inserirà en la seu electrònica o portal institucional de la Generalitat en internet www.gva.es, així com en la pàgina web de la Conselleria de Justícia i Interior, www.justicia.gva.es.  
3. Pel que fa al pagament, justificació, règim d'incompatibilitats aplicables, drets i obligacions de les persones beneficiàries i de l'entitat concedent, la present convocatòria es regix pel que es preveu en l'Orde 11/2017.  
4. El termini màxim per a dictar i publicar la resolució de concessió serà de tres mesos, a comptar des de l'endemà de la data de publicació de la convocatòria, sense perjuí que puga ampliar-se en els termes previstos en la Llei 39/2015, d'1 d'octubre, del procediment administratiu comú de les administracions públiques.  
5. Conclòs este termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
  
Tretzé. Recursos  
La resolució de concessió de les beques posarà fi a la via administrativa, i contra esta es podrà interposar un recurs potestatiu de reposició davant l'òrgan que la va dictar en el termini d'un mes a comptar des de l'endemà de la seua publicació, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Catorzé. Entrada en vigor  
La present resolució produirà efectes l'endemà de la seua publicació en el Diari Oficial de la Generalitat Valenciana.  
  
Contra esta resolució de convocatòria, que posa fi a la via administrativa, podrà interposar-se, amb caràcter potestatiu, un recurs de reposició davant la consellera de Justícia i Interior, en el termini d'un mes a comptar des de l'endemà de la seua publicació, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, interposar directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 31 de maig de 2024.- La consellera de Justícia i Interior: Elisa María Núñez Sánchez.